F E L H Í V Á S

 Tisztelt Választópolgárok!

A köztársasági elnök 2018. április 8. napjára tűzte ki az országgyűlési képviselők általános választását. A választás lebonyolításában, az eredmény megállapításában jelentős szerepe van a független, kizárólag a jogszabályoknak alárendelt szavazatszámláló bizottságoknak, melyek elsődleges feladata a választási eredmény megállapítása, a választások tisztaságának, törvényességének biztosítása, a pártatlanság érvényesítése és szükség esetén a választás törvényes rendjének helyreállítása.

Figyelemmel arra, hogy az eddig működő szavazatszámláló bizottságok megbízatása lejár, az országgyűlési választásokat megelőzően a szavazatszámláló bizottságok tagjait újból meg kell választani.

A választási eljárásról szóló 2013. évi XXXVI. törvény (a továbbiakban: Ve.) 17. §-a értelmében a szavazatszámláló bizottságnak választott tagja Tengelicen állandó lakóhellyel rendelkező, a központi névjegyzékben szereplő, nagykorú, magyar állampolgár lehet.

A szavazatszámláló bizottságok választott tagjaival szemben a Ve. 18. §-a összeférhetetlenségi szabályokat is tartalmaz. Ennek értelmében a választási bizottságnak nem lehet tagja „a köztársasági elnök, a háznagy, képviselő, alpolgármester, jegyző, másik választási bizottság tagja, választási iroda tagja, a Magyar Honvédséggel szolgálati jogviszonyban álló személy, valamint a jelölt”.

A választott tag az előzőeken túl nem lehet „párt tagja, a választókerületben jelöltet állító jelölő szervezet tagja, a választókerületben induló jelölt hozzátartozója, a központi államigazgatási szervekről, valamint a Kormány tagjai és az államtitkárok jogállásáról szóló törvény szerinti központi államigazgatási szervvel vagy a választási bizottság illetékességi területén hatáskörrel rendelkező egyéb közigazgatási szervvel kormányzati szolgálati jogviszonyban, szolgálati vagy más, munkavégzésre irányuló jogviszonyban álló személy a közalkalmazott kivételével, állami vezető.”

Az „egyéb közigazgatási szervvel … más, munkavégzésre irányuló jogviszonyban álló személy” alatt értendők a különböző közfoglalkoztatásban alkalmazottak is, ha a választókerület területére kiterjedő illetékességgel rendelkező szervvel állnak jogviszonyban. Így összeférhetetlenséget alapoz meg közfoglalkoztatásban álló személyek esetében az is, ha az önkormányzattal állnak ilyen típusú jogviszonyban.

A szavazatszámláló bizottságok tagjának 2018. február 15-ig lehet jelentkezni személyesen a Tengelici Polgármesteri Hivatalban. A jelentkezés jelentkezési lap és nyilatkozat kitöltésével, aláírásával történik.

A szavazatszámláló bizottságok tagjait Tengelic Község Önkormányzata Képviselő-testülete 4 évre választja meg. A tagok a megválasztásukat követően esküt / fogadalmat tesznek.

A megválasztott tagok megbízatásuk ideje alatt valamennyi választás előtt kötelesek a felkészítő oktatáson, a választások napján pedig a szavazatszámláló bizottság munkájában részt venni.

A szavazatszámláló bizottság választott tagjai munkájukért tiszteletdíjban részesülnek, és a választást követő napon a napi munkavégzés alól mentesülnek, mely időre átlagbér illeti meg őket.

Tengelic 2018. január 15

 Tolnai Lászlóné sk.

 jegyző

 Helyi Választási Iroda vezető